Príloha č. 6

Analýza potrieb naliehavosti výstavby stokových sietí a ČOV v aglomeráciách nad 2 000 EO

**Analýza potrieb naliehavosti výstavby stokových sietí a ČOV v aglomeráciách nad 2 000 EO**

V prílohe č. 6 sa nachádza zoznam aglomerácií, v ktorých je identifikovaná potreba výstavby, dostavby, rekonštrukcie stokových sietí a/alebo ČOV. Pozostáva z aglomerácií:

* ktoré neboli podľa aktualizovaného Národného programu SR pre vykonávanie smernice Rady 91/271/EHS o čistení komunálnych odpadových vôd (ďalej len „smernica“) k 31. 12. 2020 v súlade so smernicou, t. j. neboli v súlade aspoň s jedným z článkov 3, 4 a 5 smernice,
* ktorých vyprodukované znečistenie je zbierané, ale je vypúšťané do recipienta úplne alebo len čiastočne bez adekvátneho čistenia – nečistené výusty (NV),
* ktoré v rámci výziev OP KŽP podali žiadosť o NFP a k 19.7.2023 nemali projekt riadne ukončený.

Aglomerácia, ktorá má vybudovanosť stokovej siete menej ako 85 % (v odôvodnených prípadoch 80 %) je hodnotená, že nedosahuje súlad s čl. 3 smernice.

Aglomerácia, ktorá nemá vyprodukované znečistenie čistené podľa požiadaviek smernice, je hodnotená, že nedosahuje súlad s čl. 4. Ak je veľkosť aglomerácie väčšia ako 10 000 EO, tak je hodnotená, že nedosahuje súlad aj s čl. 5 smernice.

Stav týchto 91 aglomerácií z hľadiska zberu, odvádzania a čistenia komunálnych odpadových vôd je veľmi rôzny. V niektorých aglomeráciách je potrebné už existujúcu ČOV zrekonštruovať, niekde dobudovať ďalšiu už k existujúcej ČOV (ak z hľadiska geografického, nie je možné odvádzať OV na existujúcu ČOV) a niekde vybudovať novú ČOV. Stav v zbere a odvádzaní OV je veľmi podobný, niekde je postačujúce dobudovať stokovú sieť v menšej, či väčšej miere, niekde vybudovať stokovú sieť vrátane ČOV. V neposlednej miere je nutné sa vysporiadať aj s nečistenými výustami.

Pri analyzovaní potrieb naliehavosti výstavby stokových sietí a ČOV v uvedených aglomeráciách sa prihliadalo na nasledujúce priority:

* dátum prechodného obdobia aglomerácie,
* veľkosť aglomerácie,
* potreba rekonštrukcie, dostavby a výstavby novej ČOV,
* dostavba existujúcej a výstavba novej stokovej siete,
* existencia nečistených výustov
* výskyt obce/časti obce z aglomerácie v chránenej vodohospodárskej oblasti.

K jednotlivým aglomeráciám sú uvedené investície, ktoré by boli potrebné, aby komunálne odpadové vody, ktoré sú vyprodukované v predmetných aglomeráciách, mohli byť zbierané, odvádzané a čistené v súlade so smernicou.

Výška odhadovaných, resp. uvádzaných investícií v jednotlivých aglomeráciách vychádzala z nasledovných skutočností:

- ak bola žiadosť o NFP podaná  v rámci OP KŽP, financie sú uvádzané z projektu  v čase jeho podania,

* ak aglomerácia, resp. obce v nich obsiahnuté majú pripravený projekt na dostavbu, resp. výstavbu stokovej stoky a/alebo ČOV, sú uvedené údaje, ktoré poskytli mestá, obce, resp. vlastníci, príp. prevádzkovateľa verejnej kanalizácie
* ak aglomerácia, resp. obce v nich obsiahnuté nemajú pripravený projekt na dostavbu, resp. výstavbu stokovej stoky a ČOV, tak v tomto prípade boli finančné prostriedky napočítané z finančného modelu EK \_ COWI (Cost of compliancie for the implamentation of the Urban Waste Water Treatment Directive, 2010).

K jednotlivým aglomeráciám sú v tabuľke 6A v prílohe č. 6 uvedené informácie:

- veľkosť aglomerácie v EO za rok 2021,

- dátum prechodného obdobia

* nesúlad s jednotlivými článkami smernice 91/271/EHS,
* financie na zber, odvádzanie a čistenie komunálnych odpadových vôd rozdelené na ČOV, stokovú sieť a spolu
* zdroj financovania
* poznámka pre stokovú sieť a pre ČOV
* predpokladaný dátum začatia a ukončenia prác na projekte – v prípade aglomerácií, ktoré podali žiadosť o NFP v rámci OP KŽP, sú uvádzané dátumy z harmonogramu projektu. V realite sa môžu výrazne líšiť, prípadne je začiatok viazaný nie práve na stavebné práce ale napríklad na projektovú dokumentáciu (napr. začiatok realizácie rok 2017, ale práce reálne začali až 2023),
* úroveň čistenia ČOV, ktorá má byť dosiahnutá po realizácii projektu
* o tom, či aspoň jedna obec z aglomerácie zasahuje do územia CHVO,
* vzdialenosť k cieľu pre jednotlivé čl. 3, 4, 5 a EO pokryté navrhovaným projektom. Tieto hodnoty predstavujú hrubý odhad na základe údajov za rok 2020. Pri odhade sa uvažovalo o 85% vybudovaní stokovej siete a 100% čistení vyprodukovaných odpadových vôd v aglomerácií. V niektorých prípadoch môže byť odhadovaný počet EO pokrytý projektom nízky a to môže viesť k dojmu neprimeranej výšky nákladov na 1 EO. To sa môže týkať aglomerácií, pri ktorých výška investícií na projekt bola poskytnutá vlastníkom/prevádzkovateľom verejnej kanalizácie, a nie sú známe údaje o projekte ako technické riešenie, možné špecifiká v aglomerácií (napr. geografické pomery) a ani % úroveň vybudovaná/dobudovaná stoková sieť. Všetky podrobnosti projektu, ako aj skutočný počet riešených EO, budú jasný až z vypracovaných dokumentov k projektu.
* stav projektu k 02/2022
* stav projektu k 19.7.2023, ktorý podaný v rámci OP KŽP (zdroj SAŽP)

- schválená výška NFP (zdroj EÚ a ŠR) v EUR (zdroj SAŽP)

V prílohe č. 6 je uvedená tabuľka 6A s predmetnými aglomeráciami, ktoré sú zoradené podľa vyhodnotenia jednotlivých priorít.

*Obodovanie prioritizačných  kritérií bolo nasledovné:*

* *dátum prechodného obdobia aglomerácie*
  + *ukončené prechodné obdobie k 31.1.2004 – 5 bodov*
  + *ukončené prechodné obdobie k 31.1.2008 – 4 body*
  + *ukončené prechodné obdobie k 31.1.2010 – 3 body*
  + *ukončené prechodné obdobie k 31.1.2012 – 2 body*
  + *ukončené prechodné obdobie k 31.1.2015 – 1 bod*
* *veľkosť aglomerácie*

*- nad 10 000 EO – 2body*

*- do 10 000 EO – 1bod*

* *potreba rekonštrukcie, dostavby a výstavby novej ČOV*

*- nesúlad s čl. 5 z dôvodu potrebnej rekonštrukcie alebo výstavby ČOV – 5 bodov*

*- nesúlad s čl. 4  z dôvodu potrebnej rekonštrukcie ČOV - 2 body*

*- nesúlad s čl. 4  z dôvodu potreby výstavby ďalšej ČOV – 1,5 bodu*

*- nesúlad s čl. 4  z dôvodu potreby výstavby novej ČOV – 1 bod*

* *dostavba existujúcej a výstavba novej stokovej siete*

*- nesúlad s čl. 3  z dôvodu nedostatočnej vybudovanosti stokovej siete (menej ako 85%) – 2 body*

*- nesúlad s čl. 3  z dôvodu absencie stokovej siete – 1 bod*

* *nečistený výust*
* *ak znečistenie, ktoré je zbierané stokovou sieťou a nie je čistené, predstavuje menej alebo rovné 1% z veľkosti aglomerácie – 0,5 bodu*
* *ak znečistenie, ktoré je zbierané stokovou sieťou a nie je čistené, predstavuje viac ako 1% z veľkosti aglomerácie – 1 bod*
* *výskyt obce/časti obce z aglomerácie v chránenej vodohospodárskej oblasti*

*- ak je obec/časti obce z aglomerácie v chránenej vodohospodárskej oblasti – 1 bod*

Sčítaním bodov, ktoré aglomerácie získali podľa jednotlivých priorít, vzniklo poradie aglomerácií na dobudovanie objektov VK v nich.

V tabuľke 6B v prílohe č. 6 sú k obciam, z ktorých pozostávajú predmetné aglomerácie, uvedené:

* údaje o zásobovaní obyvateľstva z verejných vodovodov (%) k 31.12.2021,
* kódy útvarov podzemných vôd. Boldom sú vyznačené útvary podzemných vôd v obci s väčším dopadom na obec. Kurzívom sú vyznačené útvary podzemných vôd v zlom chemickom stave.
* kódy útvarov povrchových vôd. Opis týchto vodných útvarov a ich stav sa nachádza v o Vodnom pláne Slovenska (schválený vládou SR dňa 11.5.2022). Je zverejnený na webovom sídle MŽP SR [Vodný plán Slovenska (minzp.sk)](https://www.minzp.sk/voda/vodny-plan-slovenska/)